ดันอาชีพเกษตรกรเข้าระบบประกันสังคม
ดันเกษตรกรเข้าประกันสังคม สร้างสวัสดิการเพิ่ม นำร่อง 5 พืชผลหลัก พร้อมร่วมมือ คปภ. สร้างความรู้ด้านประกันทั้งชีวิตและผลผลิตทางการเกษตร
20 ส.ค. 2554

ดันเกษตรกรเข้าประกันสังคม สร้างสวัสดิการเพิ่ม นำร่อง 5 พืชผลหลัก พร้อมร่วมมือ คปภ. สร้างความรู้ด้านประกันทั้งชีวิตและผลผลิตทางการเกษตร
นายสมชาย ชาญณรงค์กุล อธิบดีกรมส่งเสริมสหกรณ์ กระทรวงเกษตรและสหกรณ์ เปิดเผยว่า ทางกรมอยู่ระหว่างหารือกับสำนักงานประกันสังคม (สปส.) เพื่อผลักดันให้อาชีพเกษตรกรเข้าไปเป็นส่วนหนึ่งและสามารถใช้สิทธิประกันสังคมได้ 
ทั้งนี้ ที่ผ่านมาอาชีพเกษตรกรไม่สามารถเข้าประกันสังคมได้ เนื่องจากติดขัดในเรื่องของกฎหมาย แต่ขณะนี้ทางสำนักงานประกันสังคมกำลังพิจารณาเรื่องนี้อยู่ โดยในส่วนของข้อมูลอาชีพเกษตรกรนั้น ขณะนี้ก็มีพร้อมอยู่แล้ว ซึ่งในช่วงแรกอาจนำร่องในส่วนของเกษตรกรที่ปลูกมันสำปะหลัง อ้อย ข้าว ข้าวโพด และยางพารา ที่ได้มีการขึ้นทะเบียนเกษตรกรไว้มาเข้าระบบประกันสังคมก่อนก็ได้ เพื่อให้เกษตรกรได้มีเรื่องของสวัสดิการดูแลชีวิตได้ดีขึ้น
อย่างไรก็ตาม ล่าสุดทางกรมและกรมส่งเสริมการเกษตรยังได้มีการร่วมลงนามบันทึกความเข้าใจกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อเร่งสร้างความรู้และส่งเสริมสิทธิประโยชน์ด้านการประกันภัยให้กับเกษตรกรกว่า 25 ล้านคน และสหกรณ์การเกษตร 4,337 กลุ่ม เพราะเป็นกลุ่มที่ได้รับความรู้เรื่องประกันน้อยมาก
นางจันทรา บูรณฤกษ์ เลขาธิการ คปภ. กล่าวว่า ในช่วงแรก คปภ. จะทำหน้าที่ให้ความรู้ ให้คำปรึกษาแนะนำด้านข้อมูล และข้อกฎหมายที่เป็นประโยชน์ต่อการให้บริการด้านการประกันภัยแก่บุคลากรสหกรณ์และเกษตรกรก่อนโดยทำควบคู่กับการให้ความรู้ด้านการนำระบบประกันภัยมาใช้เป็นเครื่องมือบรรเทาความเสียหายที่อาจเกิดขึ้นกับผลผลิตทางการเกษตร เพื่อรองรับกับการเปลี่ยนแปลงของสภาพภูมิอากาศด้วย ซึ่งขณะนี้ก็ได้เริ่มโครงการประกันภัยข้าวโพดเลี้ยงตามดัชนีน้ำฝนไปแล้ว และคาดว่าปีนี้จะมีเกษตรกรเข้ามารวมโครงการมากกว่า 1 แสนไร่ จากปีที่ผ่านมาอยู่ที่ 4 หมื่นไร่ ส่วนประกันภัยการปลูกข้าวจากภัยธรรมชาตินั้นอยู่ระหว่างศึกษาความเสี่ยงจากข้อมูลและจัดทำรายละเอียดอยู่ เพราะถือเป็นของใหม่สำหรับไทยและแต่ละจังหวัดก็มีข้อมูลที่ไม่เหมือนกัน จึงต้องใช้เวลาอีกระยะหนึ่ง